"Ритъмът на Балканите" събира фолклорни виртуози от България, Македония, Румъния и Турция | Impressio.dir.bg
МУЗИКАТА ПО НАШИТЕ ЗЕМИ
Това е проект, зареден с много енергия, който създава един културен мост между страните, сподели пред Dir.bg маестро Димитър Христов
Редактор: Impressio / 26 април 2018 / 12:40 611 Прочита 0 Коментара
Маестро Димитър Христов, диригент на Оркестъра за народна музика на БНР (Снимка: БНР, фотограф: Ани Петрова)
"Ритъмът на Балканите", най-успешният проект на Оркестъра за народна музика на БНР, събира отново фолклорни виртуози на сцената на зала "България" на 27 април, петък, от 19.30 ч. Ана Мария Стоян и Мариан Мексикану от Румъния, Гоце Димовски от Македония и Мухлис Бербероглу от Турция са гостите в петото издание на проекта.
Ана Мария Стоян и Мариан Мексикану, Румъния (Снимка: БНР)
Солистите в концерта са звезди в страните си, добре познати вече и на публиката на целите Балкани. Акордеонистът Мариан Мексикану и певицата Ана Мария Стоян са изключително талантливи и търсени музиканти, едни от най-известните изпълнители на традиционна и авторска фолклора музика в Румъния.
Гоце Димовски, Македония (Сн. БНР)
Гоце Димовски е част от "Синтезис" - една от първите етногрупи на Балканите, която дава нова посока за развитие на музиката в региона, а техният "Swinging Macedonia" става най-продаваният албум в Македония. Гоце Димовски свири на екзотичната зурна, а също на гайда, кавал, кларинет и саксофон, включително в Оркестъра за традиционни фолклорни инструменти на Радио и телевизия Скопие.
Мухлис Бербероглу, саз/Турция (Снимка: БНР)
Мухлис Бербероглу е един от най-талантливи и проспериращи млади изпълнители на характерния за турската музика инструмент саз, който за пръв път ще бъде представен в проекта "Ритъмът на Балканите".
Атрактивните гости от Румъния, Македония и Турция ще представят с Оркестъра за народна музика на БНР под диригентската палка на Димитър Христов ярки темпераментни пиеси от националната си фолклорна традиция и общи за целите Балкани ритми.
Снимка: БНР, фотограф: Ани Петрова
"Ритъмът на Балканите" е проект без аналог, който събира на една сцена музиканти от региона, в който дори политиците трудно сядат заедно на масата на преговорите", казва маестро Димитър Христов и допълва: "Това е проект, зареден с много енергия, който създава един културен мост между страните."
Билети в Рекламно-информационния център на БНР (бул. Драган Цанков №4), на касата на "Кантус Фирмус" в зала "България" и онлайн в мрежата на eventim.bg и tiketsbg.com.
Вход свободен за ученици от НМУ "Л. Пипков" и студенти от НМА "Проф. П. Владигеров", Департамент "Музика" към НБУ, Специалност "Музика" към СУ АМТИИ - Пловдив, срещу ученическа или студентска карта.